CELEX: E2002C0264
Language: et
Date: 2002-12-18 00:00:00
Title: 2002/264/: EFTA järelevalveameti otsus nr 264/02/COL,  18. detsember 2002 , millega muudetakse kolmekümne seitsmendat korda riigiabi käsitlevaid menetlus- ja sisulisi eeskirju, lisades peatüki 22:  Terasesektoris antav päästmis- ja ümberkorraldamisabi ning tegevuse lõpetamise abi

10.5.2006   
            
            
               ET
            
            
               Euroopa Liidu Teataja
            
            
               L 123/24
            
         
      EFTA JÄRELEVALVEAMETI OTSUS nr 264/02/COL,
   18. detsember 2002,
   millega muudetakse kolmekümne seitsmendat korda riigiabi käsitlevaid menetlus- ja sisulisi eeskirju, lisades peatüki 22: “Terasesektoris antav päästmis- ja ümberkorraldamisabi ning tegevuse lõpetamise abi”
   EFTA JÄRELEVALVEAMET,
   VÕTTES ARVESSE Euroopa Majanduspiirkonna lepingut, (1) eriti selle artikleid 61–63,
   VÕTTES ARVESSE EFTA riikide vahelist järelevalveameti ja kohtu asutamist käsitlevat lepingut, (2) eriti selle artiklit 24 ja protokolli nr 3 artiklit 1,
   ARVESTADES, et järelevalve- ja kohtulepingu artikli 24 kohaselt jõustab EFTA järelevalveamet EMP lepingu riigiabi käsitlevad sätted,
   ARVESTADES, et järelevalve- ja kohtulepingu artikli 5 lõike 2 punkti b kohaselt väljastab EFTA järelevalveamet teateid ja suuniseid küsimuste kohta, mida EMP leping käsitleb, kui see on sätestatud kõnealuses lepingus või järelevalve- ja kohtulepingus või kui EFTA järelevalveamet seda vajalikuks peab,
   MEENUTADES riigiabi käsitlevaid menetlus- ja sisulisi eeskirju, (3) mille EFTA järelevalveamet võttis vastu 19. jaanuaril 1994, (4)
   
   ARVESTADES, et 7. märtsil 2002 võttis Euroopa Komisjon vastu uue teatise, (5) milles esitatud põhimõtete kohaselt ta hindab terasesektorile antavat pääste- ja ümberkorraldusabi ning tegevuse lõpetamise abi,
   ARVESTADES, et kõnealune teatis on oluline ka Euroopa Majanduspiirkonna suhtes,
   ARVESTADES, et EMP riigiabi eeskirjade ühetaoline kohaldamine tuleb tagada kogu Euroopa Majanduspiirkonnas,
   ARVESTADES, et EMP lepingu XV lisa lõpus oleva peatüki “ÜLDINE” II punkti kohaselt peab EFTA järelevalveamet pärast komisjoniga konsulteerimist vastu võtma komisjoni poolt vastuvõetud õigusaktidega kooskõlas olevaid õigusakte, et tagada võrdseid konkurentsitingimusi,
   OLLES konsulteerinud Euroopa Komisjoniga,
   MEENUTADES, et EFTA järelevalveamet on kõnealusel teemal konsulteerinud EFTA riikidega 19. oktoobril 2001 toimunud mitmepoolsel kohtumisel,
   ON TEINUD JÄRGMISE OTSUSE:
   
               1.
            
            
               Riigiabi suuniseid muudetakse, lisades uue peatüki 22: “Terasesektoris antav päästmis- ja ümberkorraldamisabi ning tegevuse lõpetamise abi”, mille tekst on käesoleva otsuse I lisas.
            
         
               2.
            
            
               EFTA riike teavitatakse kirjaga, millele on lisatud käesoleva otsuse ja selle I lisa eksemplar. EFTA riike palutakse 20 tööpäeva jooksul teatada nõustumisest I lisas esitatud asjakohaste meetmetega, vt ka I lisa punkti 22.4.
            
         
               3.
            
            
               Euroopa Komisjoni teavitatakse käesolevast otsusest kooskõlas EMP lepingu protokolli nr 27 punktiga d, saates otsuse ja selle I lisa eksemplari.
            
         
               4.
            
            
               Otsus ja selle I lisa avaldatakse Euroopa Ühenduste Teataja EMP osas ja selle EMP kaasaandes pärast EFTA riikidelt teate saamist asjakohaste meetmetega nõustumise kohta.
            
         
               5.
            
            
               Otsus on autentne inglise keeles.
            
         
      Brüssel, 18. detsember 2002
      
         
            EFTA järelevalveameti nimel
         
         
            president
         
         Einar M. BULL
         
         
            kolleegiumi liige
         
         Hannes HAFSTEIN
         
      
   
   
      (1)  Edaspidi “EMP leping”.
   
      (2)  Edaspidi “järelevalve- ja kohtuleping”.
   
      (3)  Edaspidi “riigiabi suunised”.
   
      (4)  Algselt avaldatud EÜT L 231, 3.9.1994 EMP kaasaandes nr 32.
   
      (5)  EÜT C 70, 19.3.2002, lk 8.
   
      LISA
      
         “22.   TERASESEKTORIS ANTAV PÄÄSTMIS- JA ÜMBERKORRALDAMISABI NING TEGEVUSE LÕPETAMISE ABI
         22.1.   PÄÄSTMIS- JA ÜMBERKORRALDAMISABI RASKUSTES OLEVATELE ÄRIÜHINGUTELE
         Päästmis- ja ümberkorraldusabi andmine raskustes olevatele terasesektori äriühingutele, mis on määratud ulatuslikele investeerimisprojektidele piirkondliku abi andmist käsitleva mitut valdkonda hõlmava raamprogrammi B-lisas, ei sobi kokku ühisturuga.
         22.2.   TEGEVUSE LÕPETAMISE ABI
         
                     (1)
                  
                  
                     Abi andmist teatud majandustegevuse soodustamiseks võib pidada ühisturuga kokkusobivaks. Ühisturuga kokkusobivaks võib pidada järgmist abi, mida antakse mitut valdkonda hõlmava raamprogrammi B-lisas määratletud terasetööstuse äriühingutele.
                  
               
                     (2)
                  
                  
                     Abi maksete katteks, mida teraseäriühingud teevad koondatavatele või ennetähtaegselt pensionile jäävatele töötajatele, kui
                     
                                 —
                              
                              
                                 terasetootmistehaste tegevuse osalisest või täielikust lõpetamisest on tingitud selliste maksete tegemine, mida ei ole abi heakskiitmisel veel arvesse võetud,
                              
                           
                                 —
                              
                              
                                 maksed ei ületa EFTA riikides kehtivate eeskirjade kohaseid tavapäraseid makseid ning
                              
                           
                                 —
                              
                              
                                 abi osatähtsus kõnealustes maksetes ei ületa 50 %.
                              
                           
               
                     (3)
                  
                  
                     Abi terasetoodete tootmisest lõplikult loobuvatele teraseäriühingutele, kui
                     
                                 —
                              
                              
                                 äriühing registreeriti juriidilise isikuna enne 1. jaanuari 2002,
                              
                           
                                 —
                              
                              
                                 nad on pidevalt tegelnud terasetoodete tootmisega kuni kõnealusest abist teatamise kuupäevani,
                              
                           
                                 —
                              
                              
                                 nad ei ole alates 1. jaanuarist 2002 oma tootmist või tehaste struktuuri ümber korraldanud,
                              
                           
                                 —
                              
                              
                                 nad sulgevad ja kõrvaldavad terasetoodete valmistamisel kasutatud seadmed kuue kuu jooksul alates tootmise lõpetamisest või järelevalveameti poolt abi heakskiitmisest, olenevalt sellest, kumb kuupäev on hilisem,
                              
                           
                                 —
                              
                              
                                 nendele kuuluvate tehaste sulgemist ei ole abi heakskiitmisel juba arvesse võetud ning
                              
                           
                                 —
                              
                              
                                 abisumma ei ületa suletavate tehase arvestuslikku jääkväärtust, kusjuures arvesse ei võeta riigi inflatsioonimäära ületavat osa ümberhindamistest, mis tehakse alates 1. jaanuarist 2002.
                              
                           
               
                     (4)
                  
                  
                     Abi teraseäriühingutele, mis vastavad punktis 22.2(3) sätestatud tingimustele, kuid mida otseselt või kaudselt kontrollib teraseäriühinguna käsitletav äriühing või mis ise otseselt või kaudselt kontrollivad sellist äriühingut, võib pidada ühisturuga kokkusobivaks, kui
                     
                                 —
                              
                              
                                 tegevust lõpetav äriühing on olnud äriühingu struktuurist tegelikult ja seaduslikult eraldiseisev üksus vähemalt kuus kuud enne abi maksmist,
                              
                           
                                 —
                              
                              
                                 järelevalveameti poolt heaks kiidetud sõltumatu audiitor on kinnitanud, et suletava äriühingu raamatupidamine annab tõese ja täpse ülevaate äriühingu varast ja kohustustest ning
                              
                           
                                 —
                              
                              
                                 tegemist on tõelise ja kontrollitava tootmisvõimsuse vähendamisega, millest kogu tootmisharu saab märkimisväärset pikaajalist kasu, kuna terasetoodete tootmise võimsus väheneb viie aasta jooksul alates toetust saanud tegevuse lõpetamisest või käesoleva punkti alusel heaks kiidetud abi raames tehtud viimasest maksest, kui see kuupäev on hilisem. Mitut valdkonda hõlmava raamprogrammi kohastest abiettepanekutest teatamisel peavad EFTA riigid kasutama raamprogrammile lisatud teatise vormi (E-lisa).
                              
                           
               22.3.   TEATAMISKOHUSTUS
         Kõigist kavadest anda päästmis- või ümberkorraldamisabi raskustes olevatele terasetööstuse äriühingutele ning kavadest anda kõnealuses sektoris tegevuse lõpetamise abi, tuleb eraldi teatada.
         22.4.   KOHASED MEETMED
         
                     (1)
                  
                  
                     Järelevalveamet teeb vastavalt järelevalve- ja kohtulepingu protokolli nr 3 artikli 1 lõikele 1 ettepaneku asjakohase meetme kohta, mille kohaselt jäetakse alates 1. jaanuarist 2003 raskustes olevate äriühingute päästmiseks ja ümberkorraldamiseks antavat riigiabi käsitlevates järelevalveameti suunistes (16. peatükk) määratletud raskustes olevate äriühingute päästmiseks ja ümberkorraldamiseks mõeldud olemasolevatest abikavadest välja abi, mida antakse mitut valdkonda hõlmava raamprogrammi B lisas määratletud terasesektori äriühingutele.
                  
               
                     (2)
                  
                  
                     EFTA riike palutakse anda selgesõnaline nõusolek kavandatud asjakohaste meetmetega 20 tööpäeva jooksul pärast kirja kättesaamist. Kui liikmesriik ei vasta, eeldab järelevalveamet, et ta ei ole kavandatud meetmetega nõus.
                  
               22.5.   KÄESOLEVA RAAMISTIKU KOHALDAMINE
         Käesolevat raamistikku kohaldatakse alates 1. jaanuarist 2003 kuni 31. detsembrini 2009.
         22.6.   TERASETÖÖSTUSELE ANTUD ABI, MILLEST EI OLE TEATATUD
         Järelevalveamet uurib terasetööstusele ilma tema loata antud abi ühisturuga kokkusobivust, lähtudes abi määramise ajal kehtinud kriteeriumitest.”